Ulkoministeriöön kohdistuneen verkkovakoilun paljastuminen pani vauhtia lainvalmistelulle, jossa haetaan viranomaisille lisää valtuuksia valvoa tietoverkkoliikennettä.

Hallituksen lakiesitysten valmistuttua eduskunnan perustuslakivaliokunta joutuu punnitseman, miten viranomaisten lisävaltuudet ja kansalaisten yksityisyydensuoja sovitetaan yhteen.

Perustuslakivaliokunnassa istuvat entiset oikeusministerit, valiokunnan puheenjohtaja, SDP:n Johannes Koskinen ja valiokunnan jäsen, vihreiden Tuija Brax ymmärtävät, että viranomaisten valtuuksia joudutaan ehkä lisäämään.

– Kyllä siellä ilmeisesti jonkun veran tarvitaan lisävaltuuksia, jotta pystytään ennalta ehkäisemään isoja vahinkoja tai rikoksia, Koskinen arvioi.

– Tarkkarajaisesti saattavat tarvita. Itse asiassa luulen, että jossain määrin tarvitsevat, mutta samalla he tarvitsevat selkeämpää valvontaa uusien ja itse asiassa osin nykyistenkin valtuuksien käytössä, Brax linjaa.

Myös Koskinen vaatii tarkkaa rajanvetoa.

Valtuudet pitää rajata tarkasti

– Jos meillä on tämmöinen isoveli-valtio, joka periaatteessa saa kaiken tiedon viestien sisältöjä myöten, niin silloinhan on todella vakava ongelma. Eli nämä pitää juuri rajata, että vain silloin, jos rikosten ehkäiseminen tai vakavien rikosten tutkinta vaatii, niin silloin voidaan tiettyjä puuttumisia myös sinne viestin sisältöön sallia.

Lain valmistelussa nousee pöydälle myös viranomaisten mahdollisuus Ruotsin malliin poimia verkkoliikenteestä yksittäisiä tietoja.

– Maailmalla on tämmöisiä tietoisesti vahingoittamistarkoituksessa liikkuvia hyökkäyksen organisoijia, niin kyllä niitä vastaan pitää pystyä suojautumaan myös tällaisella poikkeuksellisella tiedustelukeinolla kuin mitä tämä signaalitiedustelu merkitsee. Mutta sen rajat on tarkan lainvalmistelun myötä sitten katsottava huolella. Koskinen muistuttaa.

Vihreiden Tuija Brax asettaa lisävaltuuksien ehdoksi myös laajemman poliittisen valvonnan.

– Ruotsista ennen kaikkea täytyy muistaa, että he ovat viime vuosina, niin kuin kaikki muut pohjoismaat, tuoneet tämän kaltaiseen toimintaan parlamentaarisen valvonnan. Suomi on nykyään oudossa seurassa tältä osin.